b'\n_START_ARTICLE_\nTegetthoff-luokka\n_START_SECTION_\nTausta\n_START_PARAGRAPH_\nItalian kuninkaallisen laivaston aloitettua ensimm\xc3\xa4isen dreadnoughttaistelulaivansa valmistuksen, ilmoitti It\xc3\xa4valta-Unkarin asevoimien ylip\xc3\xa4\xc3\xa4llikk\xc3\xb6 Montecuccoli 20. helmikuuta 1908, ett\xc3\xa4 maa voisi valmistaa uuden sukupolven 18\xc2\xa0000-19\xc2\xa0000 tonnin taistelulaivan. Saksan keisarikunta laski vesille vuonna 1908 ensimm\xc3\xa4isen dreadnoughttaistelulaivansa SMS Nassaun, mik\xc3\xa4 samalla kiihdytti laivastokilpailua suurvaltojen v\xc3\xa4lill\xc3\xa4. Italian hyv\xc3\xa4ksytty\xc3\xa4 Lontoon laivastosopimuksen taistelulaivan valmistusta viivytettiin, vaikka virallisena selityksen\xc3\xa4 oli aluksen uudelleen suunnittelun aiheuttama viivytys._NEWLINE_It\xc3\xa4vallan laivastoesikunta antoi lokakuussa 1908 m\xc3\xa4\xc3\xa4r\xc3\xa4yksen suunnittelun aloittamisesta ja teki esityksen avoimesta suunnittelukilvasta laivastoinsin\xc3\xb6\xc3\xb6reille. Kummankin toimenpiteen tuloksia arvioitiin seuraavan puolen vuoden aikana. Triesten telakka esitteli maaliskuussa 1909 viisi erilaista suunnitelmaansa, kun k\xc3\xa4vi ilmi italialaisten p\xc3\xa4\xc3\xa4tt\xc3\xa4neen ottaa Dreadnought A:ssa (nimetty RN Dante Alighieriksi) k\xc3\xa4ytt\xc3\xb6\xc3\xb6n kolmitykkiset tornit. Italialaisten suunnitelma muutti suunnitteluperusteita ja uusien alusten p\xc3\xa4\xc3\xa4aseiksi valittiin kolmitykkiset tornit ja pyydettiin Saksasta tietoja Kaiser-luokan alusten piirustuksista._NEWLINE_Saksasta saatiin pyydetyt tiedot huhtikuussa, mutta niiden vaikutusta alusten suunnitteluun voitaneen pit\xc3\xa4\xc3\xa4 rajallisena. Uusien taistelulaivojen piirustukset hyv\xc3\xa4ksyttiin jo 27. huhtikuuta.\n_START_SECTION_\nSuunnittelu\n_START_PARAGRAPH_\nAlusten propulsioj\xc3\xa4rjestelm\xc3\xa4\xc3\xa4n kuului kaksitoista Yarrow-kattilaa lukuun ottamatta Szent Istvania, jossa oli kaksitoista Babcock-kattilaa. Alusten nelj\xc3\xa4\xc3\xa4n akseliin oli kytketty Parsons-turbiinimoottorit paitsi Szent Istaniin, jossa oli kahteen akseliin kytketty AEG-turbiinit. J\xc3\xa4rjestelm\xc3\xa4 tuotti akseleihin 25\xc2\xa0000 hevosvoimaa, mik\xc3\xa4 mahdollisti 20 solmun nopeuden. Alusten toimintamatka oli 10 solmun nopeudella 4\xc2\xa0200 merimailia._NEWLINE_Alusten p\xc3\xa4\xc3\xa4aseistuksena oli kaksitoista Skodan 30,5 senttimetrin 45 pituuskaliiperin tykki\xc3\xa4 asennettuina kolmeen torniin, joista kaksi oli etukannella ja kolmas takakannella. Apuaseina oli kaksitoista 15 senttimetrin 50 pituuskaliiperin ja kahdeksantoista Skodan 6,6 senttimetrin 45 pituuskaliiperin tykki\xc3\xa4. Aseistuksen t\xc3\xa4ydensiv\xc3\xa4t nelj\xc3\xa4 53 senttimetrin torpedoputkea. Vuonna 1915 kuusi tykkitornien B ja Y p\xc3\xa4\xc3\xa4lle asennettua 6,6 senttimetrin tykki\xc3\xa4 korvattiin kahdella 6,6 senttimetrin 45 pituuskaliiperin ilmatorjuntatykill\xc3\xa4. Ilmatorjuntatykit vaihdettiin vuodesta 1917 alkaen nelj\xc3\xa4ll\xc3\xa4 uudella 6,6 senttimetrin 50 pituuskaliiperin ilmatorjuntatykill\xc3\xa4.'